<classify> TAMASHA la Nne la Jumuiya ya Afrika Mashariki la Utamaduni Jamafest, limemalizika mwishoni mwa wiki iliyopita, likiwa limeacha manufaa makubwa ya kiuchumi katika nchi za jumuiya hiyo. Manufaa hayo ni kwenye masoko ya bidhaa za ubunifu na utamaduni, sekta ya utalii na mwingiliano wa kimawasiliano baina ya wajasiriamali wa nchi za Jumuiya ya Afrika Mashariki EAC. Watu 100,000 walishiriki tamasha hilo, lililofanyika Uwanja wa Taifa jijini Dar es Salaam. Wengine milioni tatu walitembelea kurasa za mitandao ya kijamii, zilizokuwa zikirusha moja kwa moja matukio ya tamasha hilo. Kilele cha tamasha hilo la mwaka huu la siku nane, kilikuwa Septemba 28. Tamasha lijalo litafanyika nchini Burundi. Wakizungumza kwa nyakati tofauti, wajasiriamali walioshiriki katika maonesho ya bidhaa za ubunifu na utamaduni, walisema tamasha limewanufaisha kiuchumi, kwani wameingiza kipato kutokana na mauzo ya bidhaa walizoleta.Walisema kuwa mbali na mauzo, wamepata pia fursa ya kubadilishana mbinu mbalimbali za uzalishaji wa bidhaa bora, zitakazowawezesha kupenya soko la kimataifa na kupandisha uchumi wa nchi zao. Akihojiwa, mjasiriamali kutoka Burundi, Uwimana Trezor alisema tamasha limemnufaisha kwa kupata kipato, lakini pia amejifunza mbinu za kuboresha bidhaa zake kutoka kwa wabunifu wa Uganda. Mimi ni mbunifu wa bidhaa za urembo kwa kutumia mawe na pembe za ngombe kwa kipindi kirefu, lakini nilipofika hapa nimegundua kwamba bidhaa zangu za pembe hazina ubora sana nikilinganisha na wabunifu wa Uganda, nimejifunza na sasa nitaongeza ubora wa bidhaa zangu na kupenya soko la kimataifa,alisema Trezor. Alisema wakati huu ambao hajaanza kutekeleza mafunzo aliyoyapata, amenunua bidhaa hizo kutoka kwa wajasiriamali wa Uganda na kuweka katika banda lake.Aliongeza kuwa nyingine atarudi nazo Burundi kufanya biashara. Mjasiriamali mwingine kutoka Burundi, Ancille Barutwanayo alisema tamasha limesaidia kuunganisha wafanyabiashara na kujenga uhusiano, utakaowawezesha kuimarisha ushirikiano wa kibiashara. Nao wateja wengine kutoka Tanzania, walisema wamevutiwa na bidhaa hiyo, iliyoonekana kutawala katika mabanda tofauti, hali iliyoashiria kupanuka kwa soko la bidhaa hiyo kutoka Uganda. Mjasiriamali kutoka Rwanda, Clementine Mukandayisenga aliyekuwa akifanya biashara ya mvinyo na juisi ya miwa iliyosindikwa kitaalamu, alisema amefurahia tamasha hilo, kwani amefanya biashara vizuri na wateja wamependa bidhaa zake.Biashara ni nzuri, wateja wanakuja wengi na Watanzania wanaonekana kupenda bidhaa zetu, nafikiria kutafuta namna kuendelea kuleta biashara yangu kwa sababu Tanzania panavutia kufanya biashara, alisema. Mtaalamu wa tiba asili kutoka Kenya, Anastacia Nthusi alisema tamasha la mwaka huu, limekuwa na manufaa makubwa kutokana na mauzo kupanda ukilinganisha na tamasha lililopita, lililofanyika Uganda. Hili ni tamasha ambalo mauzo yangu yamepanda tofauti na lile lililopita la Uganda, hata mpangilio Tanzania wanaonekana wamejipanga vizuri zaidi, tumekuwa tukifanya biashara katika mpangilio unaoeleweka, alisema Nthusi. Kwa upande wa Tanzania, Chiku Ali kutoka Tabora ambaye ni ni mjasiriamali wa kutengeneza vipodozi asili, alisema kuwa yeye amenufaika kwa kupata wateja kutoka Uganda na Kenya na ameweza kubadilishana uzoefu kutoka kwa wajasiriamali wa nchi nyingine. Kwa kweli tumepata wateja kutoka Kenya na Uganda, lakini pia tumejifunza namna ya ufungashaji bora utakaotuwezesha kupandisha thamani ya bidhaa zetu na kupenya soko la nchi nyingine,alisema. Wakati wa kufunga tamasha hilo, Makamu wa Pili wa Rais Zanzibar, Balozi Seif Ali Iddi alisema tamasha hilo la kupigiwa mfano, limekuwa jukawaa muhimu la kukutanisha wabunifu wa sanaa na utamaduni na kutangaza utalii wa nchi.Alisema pia limefanikisha kuimarisha soko la bidhaa za utamaduni na kupanua wigo wa mawasiliano. Aliongeza kuwa bidhaa za utamaduni, zinachangia ukuaji wa viwanda na utamaduni unavutia utalii na kuliingizia taifa fedha za kigeni. Utamaduni unachochea kukua kwa viwanda kama tunavyoona watengenezaji wa batiki ambao wanategemea malighafi kutoka viwandani, hivyo kuongezeka kwa wabunifu na kupanuka kwa biashara kunaashiria kukua kwa sekta ya viwanda,alisema na kuongeza: Pia utamaduni unaweza kuliingizia taifa fedha za kigeni kupitia utalii kwani kwa upande mwingine utamaduni huvutia utalii kupitia vivutio vya asili. Alisifu ziara ya washiriki wa tamasha hilo la nne la utamaduni katika mji wa Bagamoyo na kusema ana hakika ziara hiyo, itaongeza idadi ya watalii watakaokuja kutembelea vivutio vya asili nchini mwetu. Akizungumzia tamasha hilo, Katibu Mkuu wa Wizara ya Habari, Utamaduni, Sanaa na Michezo, Suzan Mlawi alisema kwa sasa wizara inafanya tathmini ya jumla na itakapomaliza itatoa taarifa kamili. Watu 100,000 walishiriki tamasha hilo la Jamafest lililofanyika Uwanja wa Taifa. Wengine milioni tatu walitembelea kurasa za mitandao ya kijamii, zilizokuwa zikirusha matukio ya tamasha hilo. Tamasha hilo la mwaka huu la siku nane, kilele chake kilikuwa Septemba 28. Tamasha lijalo litafanyika nchini Burundi.  <topic>: kitaifa 